Na temelju čl. 43.  Zakona o proračunu ( “NN” br.144/21) i čl. 32. Statuta Općine Dubrovačko primorje (Službeni glasnik Dubrovačko-neretvanske županije br. 15/22), Općinsko vijeće Općine Dubrovačko primorje na svojoj 23.-oj sjednici održanoj dana 05. prosinca 2023. godine donijelo je:

O D L U K U
o izvršavanju Proračuna 
Općine Dubrovačko primorje 
za 2024. godinu

I.  OPĆE ODREDBE

Članak  1.

Ovom odlukom sukladno Zakonu o Proračunu i drugim zakonskim propisima uređuje se sadržaj i način izvršavanja Proračuna Općine Dubrovačko primorje za 2024. godinu, upravljanje prihodima, primicima, rashodima, izdacima Proračuna i njihovim izvršavanjem, upravljanje općinskom imovinom i dugovima, davanje jamstava te prava i obveze proračunskih korisnika i ostalih korisnika proračunskih sredstava.

Članak  2.

U izvršavanju proračuna primjenjuju se odredbe Zakona o proračunu i Zakona o financiranju jedinica lokalne i područne  (regionalne) samouprave.

Članak 3.

Stvarna naplata prihoda nije ograničena procjenom prihoda u Proračunu, a iznosi rashoda i izdataka utvrđeni u Proračunu smatraju se maksimalnim svotama. 
Stvarni rashodi i izdaci Općine Dubrovačko primorje u 2024. godini ne smiju prema ovom Proračunu biti veći od 6.410.787,40 eur.
Članak 4.

Korisnici Proračuna bit će o odobrenim sredstvima obaviješteni u ''Službenom glasniku Dubrovačko neretvanske županije''.

II. STRUKTURA PRORAČUNA

Članak 5.

 Proračun se sastoji od plana za proračunsku godinu i projekcija za sljedeće dvije godine, a sadrži financijske planove proračunskih korisnika prikazane kroz opći i posebni dio i obrazloženje proračuna.
Opći dio se sastoji od Računa prihoda i rashoda i  Raspoloživih sredstava iz prethodnih godina.
Posebni dio je iskaz plana rashoda i izdataka korsnika proračunskih sredstava iskazanih po vrstama, raspoređenih u programe koji se sastoje od aktivnosti i projekata. Prihodi, primici, rashodi i izdaci proračuna iskazani su prema programskoj, organizacijskoj, ekonomskoj i funkcijskoj klasifikaciji, te izvorima financiranja.
U računu prihoda i rashoda iskazani su porezni i neporezni prihodi, drugi prihodi, primici od imovine Općine, te rashodi i izdaci za financiranje potreba Općine u skladu sa zakonskim i drugim propisima.
Raspoloživa sredstva iz prošlih godina predstavljaju neutrošena sredstva viškova prihoda Općine Dubrovačko primorje i proračunskog korisnika Dječjeg vrtića Slano, JVP Dubrovačko primorje i Baštine Dubrovačko primorje za financiranje namjenskih rashoda i izdataka tekuće godine. 
Sastavni dio proračuna za 2024. godinu je i njegovo obrazloženje u kojem se daje obrazloženje općeg i posebnog dijela proračuna kao i projekcije proračuna za slijedeće dvogodišnje razdoblje.

III. IZVRŠAVANJE PRORAČUNA

Članak  6.

Sredstva u Proračunu osiguravaju se korisnicima u njegovom Posebnom dijelu po utvrđenim Programima. 
Proračunskim sredstvima smije se koristiti samo za namjene koje su određene Proračunom i do visine utvrđene u Posebnom dijelu. 
Proračunski korisnici Općine Dubrovačko primorje su Predškolska ustanova Dječji vrtić-Slano, Javna vatrogasna postrojba Dubrovačko primorje i Baština Dubrovačkog primorja.
Proračunski korisnici koriste sredstva Proračuna u skladu sa svojim godišnjim financijskim planom, koji je usklađen s Posebnim dijelom Proračuna.
Proračunski korisnici smiju preuzimati obveze najviše do visine sredstava osiguranih u dijelu Proračuna po Programima, ako je njihovo  izvršavanje usklađeno s mjesečnom proračunskom dodjelom. 
Proračunskim korisnicima doznačuje se mjesečni iznos temeljem stvarno izvršenih obveza, a u skladu s mjesečnim planovima korisnika.
Proračunski korisnici ostvaruju prihode od obavljanja poslova vlastite djelatnosti i ostalih poslova koje iskazuju u svojim financijskim planovima. 
Vlastiti i ostali prihodi koje proračunski korisnici ostvaruju izvan Proračuna pribrajaju se 		       (konsolidiraju)  u Proračunu prilikom financijskog izvješćivanja.
Programe i financijske planove korisnici su dužni podnijeti Općinskom načelniku do 13. listopada 2024. godine, na utvrđivanje a potom Općinskom vijeću Općine Dubrovačko primorje na prihvaćanje.
Proračunski korisnici obvezni su Jedinstvenom Upravnom odjelu dostavljati polugodišnje izvještaje o ostvarenim i utrošenim prihodima u roku 8 dana po isteku razdoblja za koji se podnose. 
Proračunski korisnici imaju pravo zadržati i koristiti vlastite prihode i prihode iz drugih izvora na temelju posebnih propisa, uz obvezu da Jedinstvenom Upravnom odjelu dostavljati polugodišnje izvještaje o ostvarenim i utrošenim prihodima u roku 8 dana po isteku razdoblja za koji se podnose. 

Članak 7.

Kod neravnomjernog priljeva sredstava u Proračun, Jedinstveni Upravni odjel će razmjerno smanjivati dinamiku doznačivanja sredstava Proračunskim korisnicima.
Ako tijekom godine dođe do neusklađenosti planiranih prihoda – primitaka i rashoda – izdataka Proračuna, predložit će se Općinskom vijeću donošenje izmjena i dopuna Proračuna.

Članak 8.

Za izvršavanje Proračuna u cijelosti je odgovoran Općinski načelnik. 
Naredbodavac za izvršavanje Proračuna u cijelosti je Općinski načelnik. 
U okviru svog djelokruga korisnici proračunskih sredstava koji su navedeni u Posebnom dijelu Proračuna odgovorni su za izvršavanje rashoda – izdataka navedenih u njihovom dijelu. 
Pozicije Proračuna koje nisu razrađene izvršavat će se temeljem zaključka Općinskog načelnika.

Članak  9.

Primanje djelatnika na posao u tijelu uprave odobrava Općinski načelnik u skladu sa Planom radnih mjesta. 
Plan radnih mjesta predlaže Jedinstveni upravni odjel, a donosi Općinski načelnik.
Odobrenje iz stavka 1. ovog članka odnosi se i na korisnike koji se pretežnim dijelom financiraju iz proračuna.
Sredstva za plaće, naknade i ostala materijalna prava zaposlenika isplaćivat će se temeljem odredbi internih akata i visine planiranih proračunskih sredstava.
Iznos osnovice za obračun plaća zaposlenih utvrđuje Općinski načelnik.

Članak 10.

Izvješća o izvršenju Proračuna, podnositi će se Općinskom vijeću u skladu sa zakonskim odredbama.
Izvješća o izvršenju proračuna proračunskog korisnika, odnosno pojedinih dijelova Proračuna korisnika podnose se Općinskom načelniku, a sve u skladu sa Zakonom.

Članak 11.

Svi korisnici sredstava Proračuna, mogu sklapati ugovore o nabavi robe, obavljanju usluga i ustupanju radova u visini dodijeljenih sredstava, a u skladu s godišnjim planom nabave i sukladno  Zakonu o javnoj nabavi.

Članak 12.

Zaključivanje pisanog ugovora s udrugama, kao korisnicima proračunskih sredstava, obavezno je
bez obzira na iznos donacije.
Zaključivanje pisanog ugovora s ostalim pravnim subjektima, kao korisnicima proračunskih
sredstava, obavezno je za sredstva koja se izvršavaju kao subvencije, donacije ili pomoći iznad 1.327,23 eur.
Ugovorima za subvencije, donacije i pomoći koji se zaključuju temeljem natječaja o financiranju
javnih potreba utvrdit će se dinamika dodjele sredstava ovisno o visini ukupno odobrenih i raspoloživih sredstava.
Ugovorima će se, između ostalog, utvrditi i obveze korisnika proračunskih sredstva za namjensko
trošenje sredstava, za pravodobno dostavljanje izvještaja i za realizaciju ugovorenog programa.
Sve ugovore zaključuje i potpisuje Općinski načelnik

Članak 13.

Obvezuje se Jedinstveni Upravni odjel da vrši naplatu svih prihoda sukladno Zakonu o financiranju jedinica lokalne uprave i samouprave.

Članak 14.

Pogrešno ili više uplaćeni prihodi u Proračun, vraćaju se uplatiteljima na teret tih prihoda.
Pogrešno ili više uplaćeni prihodi u Proračun iz prethodnih godina, vraćaju se uplatiteljima na teret rashoda Proračuna tekuće godine.

Članak  15.
	
Proračunska zaliha osigurava se u iznosu do 5.309,00 eura. 
Proračunska zaliha koristi se za nepredviđene ili nedovoljno predviđene izdatke i zakonom utvrđene namjene. 
O korištenju sredstava Proračunske zalihe odlučuje Općinski načelnik Općine Dubrovačko primorje. 
O korištenju sredstava proračunske zalihe Općinski načelnik i Jedinstveni Upravni odjel izvještavaju Općinsko vijeće u sklopu polugodišnjeg i godišnjeg izvještaja o izvršenju Proračuna.

IV.  URAVNOTEŽENJE PRORAČUNA I PRERASPODJELA SREDSTAVA PRORAČUNA

Članak  16.

Ako tijekom proračunske godine dođe do znatnije neusklađenosti u ostvarivanju planiranih prihoda i/ili primitaka te rashoda i/ili izdataka Proračun se mora uravnotežiti izmjenama i dopunama Proračuna prema postupku propisanom za donošenje proračuna. 

Članak  17.

Općinski načelnik može odobriti preraspodjelu sredstava unutar proračunskih stavaka pojedinog razdjela i između pojedinih razdjela najviše do 5% rashoda i izdataka planiranih na proračunskoj stavci koja se umanjuje. Općinski načelnik izvješćuje Općinsko vijeće o odobrenoj preraspodjeli sredstava uz polugodišnji i godišnji izvještaj o izvršenju Proračuna.

V. ZADUŽIVANJE
Članak 18.

Izdaci za otplate glavnice primljenih zajmova iskazane u Računu zaduživanja/financiranja Proračuna za 2024. godinu u svoti od 64.495,00 eur sa pripadajućim kamatama, imaju u izvršavanju Proračuna  prednost pred svim ostalim izdacima

Članak 19.

Općina se može dugoročno zadužiti uzimanjem kredita na tržištu novca i kapitala samo za kapitalne projekte obnove i razvitka koji se financiraju iz Proračuna.
Zaduživanje potvrđuje Općinsko vijeće uz prethodnu suglasnost Vlade RH.
Ugovor o zaduživanju sklapa Općinski načelnik.
Suglasnost o zaduživanju koji izdaje Vlada RH je obvezni prilog ugovora o zaduživanju.

						Članak 20.	

Općina se može i kratkoročno zadužiti za premošćivanje financijskih obveza uslijed nepredviđenih financijskih okolnosti i to beskamatno, sukladno Zakonu i drugim propisima.	

Članak 21.

Ukupna godišnja obveza Općine za zaduživanje iz prethodnog članka ove odluke može iznositi najviše 20% ostvarenih prihoda u 2023. godini.
U iznos ukupne godišnje obveze iz stavka 1. ovog članka uključen je i iznos dospjelog godišnjeg anuiteta u tekućoj godini po kreditima i jamstvima iz prethodnih godina, te dospjele neizmirene obveze.
Pod ostvareni proračunskim prihodima podrazumijevaju se ukupni ostvareni prihodi pojedine jedinice lokalne i područne (regionalne) samouprave umanjeni za prihode od pomoći iz inozemstva i od subjekata unutar općeg proračuna te donacija i s osnove dodatnih udjela u porezu na dohodak za financiranje decentraliziranih funkcija. 

Članak 22.

Trgovačko društvo i javna ustanova kojih je osnivač ili većinski vlasnik Općina mogu se zadužiti samo uz suglasnost osnivača. 
Odluku o davanju suglasnosti iz stava 1. ovog članka donosi Općinsko vijeće.
Općina je dužna dva puta godišnje, i to u srpnju i do 31. prosinca tekuće godine, izvijestiti Ministarstvo financija o danim suglasnostima.
Općina može davati jamstva za ispunjenje obveza trgovačkog društva i javne ustanove kojima je osnivač i većinski vlasnik. Izdano jamstvo uključuje se u opseg mogućeg zaduživanja iz stavka 1. ovog članka. Odluku o davanju jamstva iz ranijeg stavka donosi Općinsko vijeće.
Općina je dužna izvijestiti Ministarstvo financija o danim jamstvima u roku od 30 dana nakon danog jamstva i obvezno do 31. prosinca 2024. godine.

VI. UPRAVLJANJE OPĆINSKOM IMOVINOM I DUGOVIMA

Članak 23.

Raspoloživim novčanim sredstvima na računu Proračuna upravlja Općinski načelnik.
Slobodna novčana sredstva Proračuna mogu se oročiti kod poslovne banke poštujući načela
sigurnosti i likvidnosti. 
Ugovor o oročavanju zaključuje Općinski načelnik.
Prihodi od upravljanja slobodnim novčanim sredstvima prihodi su Proračuna.
Novčana sredstva iz stavka 1. ovog članka mogu se plasirati samo s povratom do 31. prosinca 2024.
godine.
Općinski načelnik može, u skladu sa zakonskim propisima, otpisati ili djelomično otpisati potraživanje.

						Članak 24.

Ustanovama i društvima u vlasništvu i suvlasništvu Općine Dubrovačko primorje, Općina može iz likvidnih sredstava Proračuna odobriti kratkoročnu pozajmicu uz kamatu u visini eskontne stope svoje poslovne banke i adekvatno osiguranje povrata pozajmice sukladno uvjetima Banke.

Odluku o davanju kratkoročne pozajmice donosi Općinski načelnik sukladno zakonskim propisima, s rokom povrata u Proračun do 31.12.2024. godine.

Članak 25.

Općina Dubrovačko primorje može stjecati udjele u kapitalu trgovačkih društava bez naknade i iz sredstava Proračuna.
Kad se sredstvima Proračuna koristi za sanaciju, dokapitalizaciju ili kao udio u sredstvima pravne osobe, Općina postaje suvlasnik imovine u tim pravnim osobama razmjerno uloženim sredstvima.
Udjele u kapitalu trgovačkog društva Općina može stjecati prijebojem potraživanja s osnove danih zajmova i plaćenih jamstava, ulaganjem pokretnina i nekretnina i zamjenom dionica i udjela.
Odluku o stjecanju udjela Općine u kapitalu trgovačkog društva donosi Općinsko vijeće na prijedlog Općinskog načelnika.

VII. ZAVRŠNE ODREDBE

Članak 26.

Na sve što nije obuhvaćeno odredbama ove Odluke, primjenjivat će se odredbe Zakona o financiranju jedinica lokalne i područne (regionalne) samouprave i  Zakona o proračunu  odnosno temeljem njega donesenih pravilnika i uredbi.

Članak 27.

Ova odluka stupa na snagu osam dana od dana objave u „Službenom glasniku Dubrovačko neretvanske županije“, a primjenjivat će se tijekom 2024. godine.

                                                                                                   

      Predsjednik Općinskog vijeća

                                                                                                      Zdenko Perušina

Klasa:400-06/23-01/8
Urbroj:2117/05-23-2
Slano, 5. prosinca 2023. godine